和蔣夔寄茶
作者：蘇軾
朝代：宋

paragraphs: 我生百事常隨緣，四方水陸無不便。
扁舟渡江適吳越，三年飲食窮芳鮮。
金虀玉膾飯炊雪，海螯江柱初脫泉。
臨風飽食甘寢罷，一甌花乳浮輕圓。
自從捨舟入東武，沃野便到桑麻川。
剪毛胡羊大如馬，誰記鹿角腥盤筵。
厨中蒸粟堆飯甕，大杓更取酸生涎。
柘羅銅碾棄不用，脂麻白土須盆研。
故人猶作舊眼看，謂我好尚如當年。
沙溪北苑强分別，水脚一綫爭誰先。
清詩兩幅寄千里，紫金百餠費萬錢。
吟哦烹噍兩奇絕，只恐偷乞煩封纏。
老妻稚子不知愛，一半已入薑鹽煎。
人生所遇無不可，南北嗜好知誰賢。
死生禍福久不擇，更論甘苦爭蚩妍。
知君窮旅不自釋，因詩寄謝聊相鎸。